ལོ་རྒྱུས་ཀྱིས་མི་བསྙེལ་བའི་དར་ཆེན།རང་གི་མཁས་པ་རང་གིས་མཆོད།ཁ་སྒང་སྟག་འབུམ་རྒྱལ།ནུབ་བྱང་མི་རིགས་སློབ་གྲྭ་ཆེན་མོར།བོད་བྱང་མཐར་བཀོད་པའི་ཡུལ་གྱི་ཕང་བར་ནོར་དཀར་པོའི་མཆོང་ལྡིང་དང་ལྷན་ཅིག་སྐུ་ནར་སོན་ཞིང་།མདོ་སྨད་ཀྱི་ནཱ་ལེནྡྲ་གཉིས་པ་བླ་བྲང་བཀྲ་ཤིས་འཁྱིལ་ནས་གཞུང་དོན་ཐོས་བསམ་ལ་དཀའ་སྤྱད་རྡོ་རུས་ཐུག་པར་བསྐྱངས་ལ།ལྷག་པར་སྐད་ཡིག་གི་སྲོག་རྩ་ཉག་ཕྲ་བའི་དུས་ལ་ནུབ་བྱང་མི་རིགས་སློབ་ཆེན་ནས་སྐུ་ཚེ་གང་བོ་རིགས་ཀྱི་སློབ་གསོར་བསྟིམས་མཁན་གྱི་བགྲེས་པོ་དབུ་དཀར་བ།བོད་ཀྱི་བྱིས་པ་ཀ་ཁའི་གཟུང་ཐག་ལ་ཐོག་མར་འཇུས་ཙམ་ནས་རྒས་འཁོགས་རྒད་པོ་ཕྱི་མའི་ལམ་ཐིག་ལ་འཆའ་མཁན་གྱི་གདོང་དམར་བ་ཕལ་ཆེ་བ་དང་།ལྷག་པར་ཀྲུང་ཧྭ་སའི་དཀྱིལ་འཁོར་ནས་མིག་ཟུང་གླེགས་བམ་དང་བློ་ཁ་ཐོས་པར་བཅོལ་བའི་སྐྱེ་བོ་རྣམས་ལ་ནི་དཔའ་རིས་པ་དོར་ཞི་ཞེས་པའི་སྙན་པ་འདི་གོ་མ་མྱོང་བ་ཞིག་ག་ལ་སྲིད་ཨང་།ཁོང་སྤྲུལ་སྐུ་མང་པོ་ནང་གི་གཅིག་སྟེ།ཡིན་ནའང་སྤྲུལ་སྐུ་གཞན་དག་དང་གཏན་མི་འདྲ་བར།ཁོང་སྐྱེས་པ་ལ་སངས་རྒྱས་བྱང་སེམས་ཀྱི་ལུང་བསྟན་མ་བྱུང་ཡང་དུས་འགྱུར་གྱི་ལོ་ཟླ་ནང་བསམ་བཞིན་སྐད་ཡིག་རིག་གཞུང་གི་ཚེ་སྲོག་འདེགས་ཆེད་དུ་བྱོན་ལ།ཁོང་བཙའ་བའི་སྒང་ལ་འཇའ་གུར་དང་རོལ་དུང་གི་རྟགས་མཚན་ཅི་ཡང་མཐོང་ཐོས་སུ་མ་གྱུར་ཡང་ཚེ་སྲོག་གི་མཐའ་ལ་རླབས་ཆེན་གྱི་རི་མོ་མངོན་པར་གསལ།དེ་ལྟར་རང་མིང་ཡང་འབྲི་མི་ཤེས་པ་ཞིག་ལ་ཐམས་ཅད་མཁྱེན་པའི་མེ་ཏོག་གིས་མ་བསྔགས་ལ།ཉོན་མོངས་སྣ་གཅིག་ཀྱང་མ་སྤངས་བཞིན་དུ་འགྲོ་བའི་འདྲེན་པ་ཞེས་པའི་ཆོ་ལོ་འཕྱོར་བོ་སོགས་ཅི་ཡང་སྦྱར་མེད་པར།སྐད་ཡིག་དང་རིག་གཞུང་གི་ཆེད་དུ་ཨག་འདེབས་མིག་ཆུ་ཕོད་པའི་སྤྲུལ་སྐུ་ཕལ་བ་ཞིག་སྟེ།རྫིག་རྫིག་གི་ཁྲི་དང་བཙན་བཙན་གྱི་བཀའ་སོགས་ཅི་ཡང་མེད་པར་ཚེ་གཅིག་གི་མཛད་པ་མཐའ་དག་སྨྱུག་གུ་དང་ཤོག་བུ་ཟུང་གི་ངོ་མཚར་བའི་འཕྲུལ་སྦྱོར་ཟབ་མོས་བསྡུས།ཁོང་དགེ་རྒན་མང་པོ་གྲས་ཀྱི་གཅིག་སྟེ།ཡིན་ནའང་དགེ་རྒན་གཞན་དག་དང་གཏན་མི་འདྲ་བར།ཤེས་རིག་གི་དགོས་མཁོ་ཧ་ཅང་ཆེ་བའི་ལོ་རབས་ནས་དུས་ད་ལྟ་ལ་ཐུག་གི་བར་དུ་སློབ་གསོའི་བྱ་བ་ཁོ་ན་བསྐྱངས་པས་ཁོང་ལས་རྗེས་འཇུག་གདུལ་བྱ་མང་བ་དང་ཁྱབ་ཆེ་བ་ཞིག་སུ་ལའང་ཐོན་དཀའ་བར་སྣང་།ལེགས་གསུང་ཉི་འོད་ལ་བརྟེན་ནས་ལེགས་ཉེས་སྤང་བླང་གི་བློ་མིག་མནོས་ཤིང་།བྱམས་བརྩེའི་མཛུབ་ཁྲིད་ཀྱི་འོག་ནས་ཤེས་རིག་གི་གཤོག་རྩལ་རྒྱས་པའི་དངོས་སློབ་དང་ཡང་སློབ་ཕྱོགས་གཅིག་ཏུ་བསྡུས་ཚེ།ད་ལྟའི་བོད་ཀྱི་སྤྱི་ཚོགས་གང་བོ་ན་ཤེས་རིག་གི་བྱ་བ་གཉེར་མཁན་ཞིག་ཡིན་ན་མ་མཐའ་ཡང་ཁོང་གི་སློབ་སྟོན་དང་མ་འབྲེལ་བ་ཞིག་ཕལ་ཆེར་ཉུང་སྟེ།མི་གཅིག་ལ་མཚོན་ནའང་དེའི་བྱིས་གཉོར་དང་སློབ་ཆུང་།སློབ་འབྲིང་།མཐོ་འབྲིང་།སློབ་ཆེན་དངོས་གཞི་དང་ཞིབ་འཇུག་སོགས་སློབ་གཉེར་གྱི་ལམ་ཁ་རེ་རེར་ལམ་སྟོན་དུ་བྱོན་པ་ནི་གང་དེའི་སློབ་མ་དང་ཡང་སློབ་མང་པོ་དགེ་རྒན་དུ་བཞུགས་པ་དེ་དག་མ་ཡིན་ནམ།དེ་ལྟར་སྐུ་ཚེ་རིང་མོ་གཅིག་སློབ་གསོ་ཞེས་པའི་གཏེར་ཁ་ཆེན་པོ་འདི་སྔོག་འདོན་ལ་ཕངས་མེད་དུ་བཏང་བའི་དབང་གིས་རིགས་ཀྱི་སྤྱི་གཙུག་དང་།མཁས་པའི་ངགསློབ་གཉེར་བའི་རྨི་ལམ་ཐམས་ཅད་དུ་ཁྱོད་སྐུ་འབའ་ཞིག་གཟི་བརྗིད་ངང་བཞུགས་ལ།ཁྱོད་གསུང་ཁོ་ན་ལེགས་བཤད་ཀྱི་བདེན་པ་རུ་སྒྲོག་བཞིན་མཆིས།ཁོང་མཁས་པ་མང་པོ་གྲལ་གྱི་གཅིག་སྟེ།ཡིན་ནའང་མཁས་པ་གཞན་དག་དང་གཏན་མི་འདྲ་བར།རང་གཞུང་གསེར་གྱི་བཙན་རྫོང་གི་རྩ་བ་ལ་གཡོ་འགུལ་མི་མངའ་ཞིང་ཕྱི་རོལ་ཚིག་དང་དོན་གྱི་རོལ་རྩེད་ལ་རྣམ་དཔྱོད་ཀྱི་དཀྱིལ་འཁོར་རྫོགས་པ།ཁེ་ཕན་གྱི་ཕྱིར་དུ་རིག་གཞུང་མ་བཙོང་ཞིང་གདན་ཐོབ་ཀྱི་ཆེད་དུ་རུས་རྐང་མ་བོར་བ།གཞན་གྱི་ལོག་བཤད་ལ་འཇིགས་པ་མེད་པར་ལུང་རིགས་ཀྱི་གཏོར་འཇོམས་གཏོང་མཁན་དེ་ཁོང་ཡིན་ཞིང་།ཚུར་འཇོམས་ཀྱི་མཚོན་ཆའི་ཆར་བ་ལ་ཅི་མི་སྙམ་པར་སྡང་མིག་གི་ཕྱིར་ལན་སློག་མཁན་དེའང་ཁོང་ལགས།ནམ་ཟླ་དབྱར་གྱི་ཚ་བ་འགོག་བྱེད་ཀྱི་བསིལ་གདུགས་ཁོང་ཡིན་ལ་དགུན་གསུམ་གྲང་གི་སོ་ཁ་ནས་བདེ་སྣང་གི་དྲོད་ཁོལ་སྦྱིན་མཁན་དེ་ཡང་ཁོང་ཡིན་པ་སྟེ།སྐུ་རིན་པོ་ཆེ་བདེ་བར་བཞུགས་པ་ནི་རྡོ་རྗེ་རིའི་དཔལ་ལྟར་ཉེས་བཤད་དང་འཁྲུལ་བཤད་ཀྱི་རླུང་འཚུབ་མ་ལུས་པ་ནང་འཛུལ་གྱི་གོ་སྐབས་ཕྲ་ཞིང་།དཀྲུག་གཏམ་དང་ཐན་འཁྱེར་གྱི་སྒོ་མོ་མང་པོ་གང་སར་བརྡོལ་བའི་ཉེན་ཚབས་ཧ་ཅང་ཆུང་བས་ཕྱི་དགྲ་འགོག་གི་མཚོན་སྒྱོགས་དང་།ནང་རིག་གཞུང་གི་མགྲིན་ཚབ།སྐད་ཡི་གེའི་བདེ་སྡུག་གི་འཁྲི་ཤིང་ཐམས་ཅད་ཉིད་ཀྱི་ཐུགས་དང་ཕྲག་ལ་ལྗིད་ཏིག་གེར་བབས་ལ།ཇི་ལྟར་བབས་པ་དེ་ཡང་འབབ་ས་མ་ནོར་བར་བློ་ལྡན་རྣམས་ཀྱིས་ཤེས་བཞིན་ངག་ལ་བསྔགས་བརྗོད་མེ་ཏོག་གི་ཕྲེང་བ་མ་ཆད་པར་འདུགདེ་ལྟར་དགུང་གྲངས་བརྒྱད་ཅུས་ཟིན་པའི་ངོ་མཚར་བའི་སྐུ་ཚེ་རིང་མོ་ལོ་དང་ཟླ་བས་དེད་པའི་ཁུགས་པ་སོ་སོར།དཔྱིད་ཀྱི་བདག་མོ་ལྷ་ལས་བབས་པས་གསར་སྐྱེས་ན་གཞོན་གང་མང་ལ་རེ་བའི་སྙིང་སྟོབས་ཤིག་གི་དཔྱིད་དཔལ་བསུས་ཤིང་།སྙིང་རྗེ་ལས་སྐྱེས་པའི་ཤེས་རབ་ཅེས་པའི་པོད་ཕྲེང་གིས་སློབ་གཉེར་བ་མང་པོ་ལ་ཆོད་དཀའ་རིག་གཞུང་གི་སྤྱི་ཁོག་གོ་སླ་གསལ་རྗེན་དུ་བཀྲལ་ལ།གསང་སྔགས་རྒྱ་མཚོའི་ལམ་སྒྲོན་གྱིས་ཆོས་རྫུན་ཆོས་པར་རློམ་པ་མང་པོ་ལོག་ལམ་མུན་པ་ལས་ཕྱིར་བཟློག་པར་མཛད་པ་སོགས།ཤ་ཚའི་གཏམ་གྱིས་ཉན་འདོད་ཁྲི་ཁྲག་གི་རྣ་བ་མཛེས་པར་བྱས་ཤིང་།རྩོམ་པ་བཙུན་པས་མཁས་མང་རྒྱ་མཚོ་ཡི་མིག་དབང་བརྒྱན་པར་བྱས་ལ།རྩོད་པ་བཟང་པོས་མ་རྟོགས་ལོག་རྟོག་གི་དྲེགས་རལ་ས་ལ་བསྙིལ་བས།ཁོང་སྐུ་ཉི་མ་གཞོན་ནུ་བཞུགས་རིང་ལ་རང་གཞུང་རིན་ཆེན་གྱི་ཕོར་བ་གཙང་མ་དེ་ཚུར་རྒོལ་དུག་གིས་མི་གཙང་བར་བཟོ་མ་ཐུབ་ཅིང་།གཞན་སྐྱོན་དུག་གི་ཁ་རླངས་དེས་རང་གཞུང་བདེན་པ་ལ་ཅོ་འདྲིའི་གཏམ་གྱི་སྤོབས་པ་མ་ལོངས་པར་ལུས།བཀའ་དྲིན་གྱིས་ཐེག་དཀའ་བའི་སྐྱེས་ཆེན་ཚོ་རེ་རེ་བཞིན་བཞུད་ཤུལ་དུ་ད་དུང་ཡང་རེ་འགའ་ཞིག་བསོད་ནམས་ཆེན་པོའི་ལོངས་སྤྱོད་དུ་བཞུགས་ཀྱིན་མཆིས་ནའང་།བཞུགས་དུས་རིན་ཐང་བསམ་དཀའ་བ་དང་།སྒོས་སུ་ཇི་ལྟར་བློ་རྒྱ་ཆུང་ངུར་གྱུར་པ་དེ་སྲིད་དུ་ཆུ་བུར་མིག་དང་དཔྱོད་བྱེད་བློ་ལ་ན་ཚའི་སྒྲིབ་པ་ཡིས་རྗེས་མི་གཏོང་ཕྱིར།ཁྱོད་ཚོའི་མིང་ནས་འབོད་མོས་ཤིང་རྗེས་སུ་བསླབ་པའི་དྲིན་གྱི་ཆ་ཕྲ་མོ་ཙམ་ཡང་དྲན་ཤེས་པ་དང་བཟོ་ཤེས་པ་ལྟ་ཅི།ནངས་ཉི་འཆར་དང་དགུང་ཉི་ཡོལ་སོགས་ག་དུས་ཡིན་ཡང་མིག་གིས་བལྟ་ས་དང་།རྣ་བའི་ཉན་ས།བློ་ཡི་འཁྲི་ཡུལ་ཐམས་ཅད་ཕྱི་ནང་གི་གླུ་བ་གླུ་མ་དང་།འཁྲབ་སྟོན་སྐར་ཆེན།འབྱོར་ཅན་ཁེ་བདག་སོགས་ལས་གཞན་གང་ལའང་དད་པ་དང་མོས་པ་ལྷོད་པའམ་རྩ་ནས་སྟོང་བ་སོགས་གང་ལྟར་ཡང་།ང་ཚོ་ནི་སྔོན་ནས་རིག་གནས་ལ་དགའ་ཞིང་གཅེས་པའི་རིགས་རྒྱུད་ཅིག་གི་ཕྱི་རབས་ཡིན་པའི་ངོར་རང་ཡང་མ་རྨོངས་པར་གསལ་བར་འཚོ་བའི་གསལ་བྱེད་ལ་སྐུ་ཚེ་སློབ་གསོར་བཏང་།སློབ་གསོས་སྟོབས་ཤུགས་བསྐྱེད།སྟོབས་ཀྱིས་འབྱུང་འགྱུར་བདེ་བའི་ལམ་སྟོན་པ་མཁས་དབང་ཁྱོད་དང་ཁྱོད་འདྲའི་རྗེས་སུ་ཡིད་སྨོན་གཏོང་ངེས་ཤིང་།ཆབས་ཅིག་ཁྱོད་ཅག་ད་དུང་ཡང་ས་ཆེན་པོ་འདིའི་བསོད་ནམས་ཀྱི་དཔལ་དུ་སྐུ་ཚེ་རིང་དུ་བཞུགས་པའི་སྨོན་ལམ་ཞིག་ཀྱང་འབུལ་ཆོག་པར་ཞུ།